МОНГОЛ УЛСЫН ХУУЛЬ

2022 оны … дугаар Улаанбаатар

сарын …-ний өдөр хот

**ГАЗРЫН ЕРӨНХИЙ ХУУЛИЙГ ДАГАЖ МӨРДӨХ**

**ЖУРМЫН ТУХАЙ**

**1 дүгээр зүйл.**

Одоогийн газар эзэмших, ашиглах эрхийг газрын узуфрукт эрх, барилга байгууламж барих газрын эрх, сервитут, дундын мэдлийн газрын эрх, газрыг гэрээгээр ашиглах харилцаанд шилжүүлэхтэй холбогдуулан Газрын ерөнхий хууль хүчин төгөлдөр болсон өдрөөс хойш 12 сарын дотор дараах арга хэмжээг хэрэгжүүлнэ:

1.1.Одоогийн газар эзэмшигч, ашиглагч иргэн, аж ахуйн нэгж, байгууллагын хүсэлтийг газрын мэдээллийн системээр хүлээн авч, шуурхай шийдвэрлэх нөхцөлийг бүрдүүлэхийг газрын асуудал эрхэлсэн төрийн захиргааны байгууллага;

1.2.Газар эзэмшигч, ашиглагч иргэн, аж ахуйн нэгж, байгууллагын хүсэлтийг хүлээн авах, хянах, эрх зүйн зөрчлийг арилгах, нэгж талбар бүрээр цаасан болон цахим хувийн хэрэг үүсгэхийг дүүргийн хэлтэс, сумын газар зохион байгуулагч;

1.3.Газрын ерөнхий хуульд нийцүүлэн газрын узуфрукт эрх, барилга байгууламж барих газрын эрх, сервитут, дундын мэдлийн газрын эрхийг болон газрыг гэрээгээр ашиглуулах шийдвэр гаргахыг аймаг, нийслэлийн газрын асуудал эрхэлсэн төрийн захиргааны байгууллага;

1.4.Аймаг, нийслэлийн газрын асуудал эрхэлсэн төрийн захиргааны байгууллагын дундын мэдээллийн санд байршуулсан хүсэлт, холбогдох материалыг үндэслэн газрын узуфрукт эрх, барилга байгууламж барих газрын эрх, сервитут, дундын мэдлийн газрын эрхийг эд хөрөнгийн эрхийн бүртгэлд бүртгэж, улсын бүртгэлийн дугаарыг нэн даруй олгохыг Улсын бүртгэлийн ерөнхий газар;

1.5.Газрыг гэрээгээр ашиглах тухай хүсэлтээ газрын мэдээллийн системээр дамжуулан гаргахыг газар эзэмших эрхтэй төрийн болон орон нутгийн өмчит байгууллага;

1.6.Улсын тусгай хамгаалалттай газар нутаг болон Чөлөөт бүсэд газар ашиглагч иргэн, хуулийн этгээдийн газар ашиглах гэрээг газрын мэдээллийн системд бүртгэхийг байгаль орчны асуудал эрхэлсэн төрийн захиргааны байгууллага болон Чөлөөт бүсийн захирагч.

**2 дугаар зүйл.**

Газрыг гэрээгээр ашиглах тухай хүсэлтээ Газрын ерөнхий хууль хүчин төгөлдөр болсон өдрөөс хойш 6 сарын дотор газрын мэдээллийн системээр ашигт малтмал, газрын тос, уламжлалт бус газрын тос ашиглах тусгай зөвшөөрөл эзэмшигчид гаргаж, аймаг, нийслэлийн газрын асуудал эрхэлсэн төрийн захиргааны байгууллагаар шийдвэрлүүлнэ.

**3 дугаар зүйл.**

Газрын ерөнхий хуульд заасан хамгаалалтын, онцгой, хязгаарлалтын, аюулгүйн, эрүүл ахуйн бүс, зурвас газрын хил заагийг тогтоох, зохих журмын дагуу шийдвэрлүүлж газрын мэдээллийн системд бүртгүүлэхийг холбогдох төрийн захиргааны байгууллагууд зохион байгуулна.

**4 дүгээр зүйл.**

Энэ хуулийн 1, 2 дугаар зүйлд заасан зохицуулалтыг хугацаанд нь шийдвэрлүүлээгүй газар эзэмшигч, ашиглагч иргэн, аж ахуйн нэгж, байгууллагыг одоогийн газар эзэмших, ашиглах эрхээсээ татгалзсанд тооцно.

**5 дугаар зүйл.**

Монгол Улсын иргэнд газрын узуфрукт эрх болон барилга байгууламж барих газрын эрхээр нэг удаа, үнэгүй олгохтой холбогдсон Газрын ерөнхий хуулийн 80.1 дэх хэсэг одоогийн газар эзэмшигч нарт хамаарахгүй.

**6 дугаар зүйл.**

Газрын ерөнхий хууль хүчин төгөлдөр болсон өдрөөс хойш 2 жилийн дотор аймаг, нийслэл, сумын газар зохион байгуулалтын ерөнхий төлөвлөгөөг шинээр боловсруулах, тодотгох ажлыг газрын асуудал эрхэлсэн төрийн захиргааны байгууллага, хот, тосгоны хөгжлийн ерөнхий төлөвлөгөөг боловсруулж, газар ашиглалтын дүрмийг батлуулж мөрдүүлэх ажлыг хот байгуулалтын асуудал эрхэлсэн төрийн захиргааны төв байгууллага хариуцан зохион байгуулна.

**7 дугаар зүйл.**

Энэ хуулийг Газрын ерөнхий хууль хүчинтэй болсон өдрөөс эхлэн дагаж мөрдөнө.

**ГАРЫН ҮСЭГ**